บลจ.ทิสโก้มองปชป.ชนะหนุนหุ้นวิ่งต่อ
บลจ.ทิสโก้ มองผลเลือกตั้งหากพรรคประชาธิปัตย์ชนะ หนุนหุ้นวิ่งต่อ เหตุนักลงทุนผิดคาดหลังผลโพลล์พรรคเพื่อไทยยังนำ
18 พ.ค. 2554

บลจ.ทิสโก้ มองผลเลือกตั้งหากพรรคประชาธิปัตย์ชนะ หนุนหุ้นวิ่งต่อ เหตุนักลงทุนผิดคาดหลังผลโพลล์พรรคเพื่อไทยยังนำ
นายสาห์รัช ชัฎสุวรรณ ผู้อำนวยการการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม (บลจ.) ทิสโก้ กล่าวว่า หากผลการเลือกตั้งออกมาพรรคประชาธิปัตย์ (ปชป.) มีคะแนนเสียงเป็นอันดับ 1 ตลาดหุ้นน่าจะปรับตัวขึ้นได้อย่างชัดเจน เพราะเป็นเรื่องที่ผิดความคาดหมายของนักลงทุน เนื่องจากปัจจุบันโพลล์ที่ออกมาเสียงอันดับ 1 ยังเป็นพรรคเพื่อไทย (พท.) และรองมาเป็นพรรคประชาธิปัตย์ 
“หากพรรคเพื่อไทยได้จัดตั้งรัฐบาล นักลงทุนยังต้องติดตามนโยบายว่าจะเป็นอย่างไรและจะมีผลต่อนโยบายเดิมที่พรรคประชาธิปัตย์ทำไว้หรือไม่ ซึ่งความไม่แน่นอน ทำให้นักลงทุนไม่ชอบและเลือกที่จะเลี่ยงการลงทุนก่อน”นายสาห์รัช กล่าว
สำหรับตลาดหุ้นไทยที่ปรับตัวขึ้นมาเหนือระดับ 1,000 จุด ซื้อขายบนสัดส่วนราคาต่อกำไร (พีอี) 13-14 เท่าจาก 5 ปีย้อนหลังซื้อขายเฉลี่ย 10-11 เท่า ทำให้ราคาหุ้นไทยแพงเท่ากับตลาดหุ้นเอเชีย ส่วนต่างในการปรับตัวเพิ่มขึ้นจึงเหลือน้อย ประกอบกับจากสถิติพบว่าหุ้นจะปรับตัวลดลงหลังเลือกตั้งจบ 1 สัปดาห์ เพื่อรอดูโฉมหน้ารัฐบาล จึงแนะนำให้ลดการลงทุนในหุ้นไทยลง และกระจายไปลงทุนหุ้นต่างประเทศบ้าง